## Zaključak kojim se odbacuje zahtjev društva Jadran-produkt d.o.o. Zagreb, i Michaela Ljubasa iz Zagreba, za odobrenje objavljivanja ponude za preuzimanje društva Elektropromet d.d. Zagreb

### NN 84/2010 (7.7.2010.), Zaključak kojim se odbacuje zahtjev društva Jadran-produkt d.o.o. Zagreb, i Michaela Ljubasa iz Zagreba, za odobrenje objavljivanja ponude za preuzimanje društva Elektropromet d.d. Zagreb

HRVATSKA AGENCIJA ZA NADZOR FINANCIJSKIH USLUGA

2420

Na temelju odredbi članka 15. točka 4. alineja 1. i članka 8. stavak 1. Zakona o Hrvatskoj agenciji za nadzor financijskih usluga (»Narodne novine« br. 140/05), članka 25. stavak 2. Zakona o preuzimanju dioničkih društava (»Narodne novine« br. 109/07, 36/09), te članka 77. stavak 1. Zakona o općem upravnom postupku (»Narodne novine« br. 47/09), u predmetu odobrenja objavljivanja ponude za preuzimanje društva Elektropromet d.d. Zagreb, Avenija Dubrovnik 6, Uprava Hrvatske agencije za nadzor financijskih usluga na sjednici održanoj 24. lipnja 2010. godine donijela je

ZAKLJUČAK

1. Odbacuje se zahtjev društva Jadran-produkt d.o.o. Zagreb, Tomislavova 11, i Michaela Ljubasa iz Zagreba, Savska cesta 166, za odobrenje objavljivanja ponude za preuzimanje društva Elektropromet d.d. Zagreb, Avenija Dubrovnik 6, te se smatra da nije ni podnesen.

2. Odbija se zahtjev društva Jadran-produkt d.o.o. Zagreb, Tomislavova 11, i Michaela Ljubasa iz Zagreba, Savska cesta 166, za produljenje roka za dostavu dokumentacije.

3. Ovaj zaključak objavit će se u »Narodnim novinama«.

Obrazloženje

Rješenjem Hrvatske agencije za nadzor financijskih usluga (dalje: Agencija), u predmetu klase: UP/I-451-04/09-10/10 od 25. ožujka 2010. godine, za društvo Jadran-produkt d.o.o. Zagreb, Tomislavova 11, Impuls d.o.o., Zadar, Ulica Šime Starčevića broj 5 i Michaela Ljubasa iz Zagreba, Savska cesta 166 utvrđen je nastanak obveze objavljivanja ponude za preuzimanje društva Elektropromet d.d. Zagreb, Avenija Dubrovnik 6 (dalje u tekstu: Ciljno društvo), te im je naloženo da u roku od 30 dana od dana konačnosti predmetnog rješenja Agenciji podnesu zahtjev za odobrenje objavljivanja ponude za preuzimanje Ciljnog društva, ponudu za preuzimanje i isprave iz članka 22. stavak 3. Zakona o preuzimanju dioničkih društava (»Narodne novine« br. 109/07, 36/09, dalje: Zakon).

Dana 27. travnja 2010. godine u Agenciji je zaprimljen zahtjev Michaela Ljubasa iz Zagreba, Savska cesta 166 i društva Jadran-produkt d.o.o. Zagreb, Tomislavova 11, (dalje u tekstu: Ponuditelji) za odobrenje objavljivanja ponude za preuzimanje Ciljnog društva i dokumentacija u privitku.

U provedenom postupku, uvidom u dokumentaciju priloženu zahtjevu utvrđeno je da nisu dostavljene sve isprave iz članka 22. stavak 3. Zakona, i to:

– sve isprave o pravnim poslovima kojim su stekli dionice Ciljnog društva u razdoblju od 1 godine prije dana nastanka obveze na objavljivanje ponude;

– izjava Ponuditelja da, osim pravnih poslova iz prethodne točke, nisu sklapali druge pravne poslove u cilju stjecanja dionica Ciljnog društva;

– potvrda Zagrebačke burze d.d. Zagreb o prosječnoj cijeni iz članka 16. stavak 6. Zakona;

– ugovor sa Središnjom depozitarnom agencijom d.d. Zagreb o obavljanju poslova pohrane dionica;

– izvod iz sudskog registra za društvo Jadran-produkt d.o.o., ne stariji od 30 dana od dana podnošenja zahtjeva

– dokaz o uplati administrativne pristojbe i naknade, sukladno odredbi članka 4. stavak 1. točka 1. Pravilnika o vrsti i visini naknada i administrativnih pristojbi Hrvatske agencije za nadzor financijskih usluga (»Narodne novine« br. 155/09).

Stoga su Ponuditelji, pismenom Agencije od 12. svibnja 2010. godine, a temeljem odredbi članka 25. Zakona, pozvani urediti predmetni zahtjev i dostaviti traženu dokumentaciju u roku od 15 dana od dana primitka predmetnog pismena.

Društvo Jadran-produkt d.o.o. je Agenciji 26. svibnja 2010. godine uputilo zahtjev za produljenje roka za dostavu iste. Kao razlog zbog kojeg traži produljenje roka, društvo navodi da tražena dokumentacija nije prikupljena u ostavljenom roku.

Isto tako, 31. svibnja 2010. godine Agenciji je upućen podnesak Michaela Ljubasa, kojim traži produljenje roka za dostavu traženih isprava, obzirom da ne može predvidjeti cijenu dionice sukladno Zakonu, pa tako niti ishoditi bankovnu garanciju. Kao razlog nemogućnosti utvrđivanja cijene ponuditelj u podnesku navodi da nije dobio podatke o kretanju cijene dionica od Zagrebačke burze d.d. Zagreb, te da unatoč opetovanim traženjima nije zaprimio kompletiranu i od ovlaštene osobe ovjerenu evidenciju naloga od društva Interkapital vrijednosni papiri d.o.o., Zagreb. Stoga imenovani traži produljenje roka, i to ne prije 15. lipnja 2010. godine

Zaključkom Agencije od 7. lipnja 2010. godine Ponuditeljima je produžen rok za dostavu dokumentacije za daljnjih 7 (sedam) dana od dana primitka predmetnog pismena. Također, od Ponuditelja je zatraženo da u roku od 7 dana dostavi Agenciji sljedeće isprave:

– isprave o pravnim poslovima kojim je društvo Impuls d.o.o., Zadar stjecalo dionice društva Elektropromet d.d., Zagreb, Avenija Dubrovnik 6, u razdoblju od 1 (jedne) godine prije dana nastanka obveze na objavljivanje ponude za preuzimanje, a u slučaju stjecanja i otpuštanja dionica društva Elektropromet d.d., Zagreb, Avenija Dubrovnik 6, protivno odredbi članka 40. Zakona i isprave o tim pravnim poslovima;

– izjavu društva Impuls d.o.o., Zadar, da osim pravnih poslova kojim je stjecalo dionice društva Elektropromet d.d., u razdoblju od 1 (jedne) godine prije dana nastanka obveze na objavljivanje ponude za preuzimanje, nije sklapalo druge pravne poslove u cilju stjecanja dionica društva Elektropromet d.d.;

– izvod iz sudskog registra za društvo Impuls d.o.o., Zadar, ne stariji od 30 dana od dana podnošenja zahtjeva;

– potvrdu depozitara o osiguranju naknade za preuzimanje svih dionica koje su predmet ponude za preuzimanje;

Međutim, umjesto tražene dokumentacije, Ponuditelji su Agenciji 17. lipnja 2010. godine, uputili podnesak kojim mole produljenje roka za dostavu iste. Kao razlog zbog kojeg traže produljenje roka, Ponuditelji navode da unatoč opetovanom traženju još nisu dobili podatke o kretanju cijene dionica od Zagrebačke burze d.d. Zagreb, kao niti od društva Impuls d.o.o., od kojeg su tražili dostavu podataka o pravnim poslovima kojima je to društvo stjecalo dionice Ciljnog društva u razdoblju od 1 (jedne) godine prije dana nastanka obveze na objavljivanje ponude za preuzimanje.

Uz podnesak, Ponuditelji su dostavili preslike ispisa iz knjige naloga investicijskog društva Interkapital vrijednosni papiri d.o.o., za stjecanje dionica Ciljnog društva od strane društva Jadran-produkt d.o.o. Međutim, Ponuditelji navode da od društva Interkapital vrijednosni papiri d.o.o., Zagreb, unatoč opetovanom traženju, još nisu zaprimili kompletiranu ovjerenu evidenciju naloga za stjecanje dionica Ciljnog društva od strane Michaela Ljubasa i od strane društva Impuls d.o.o. Ponuditelji također navode da, obzirom da ne mogu utvrditi cijenu dionice sukladno Zakonu, nisu niti u mogućnosti ishoditi bankovnu garanciju.

Nastavno na izneseno, Ponuditelji traže produljenje roka za dostavu svih traženih isprava, te predlažu da Agencija naloži Zagrebačkoj burzi d.d., društvu Impuls d.o.o. i društvu Interkapital d.o.o. dostavu traženih podataka.

Odlučujući o ovom zahtjevu, Agencija se vodila odredbom članka 18. stavak 1. Zakona, kojom je propisana obveza ponuditelja da, već prije podnošenja zahtjeva za odobrenje objavljivanja ponude za preuzimanje, osigura naknadu za preuzimanje svih dionica koje su predmet ponude za preuzimanje. Isto tako, odredbom članka 21. stavak 1. Zakona propisana je obveza ponuditelja da, već prije podnošenja zahtjeva za odobrenje objavljivanja ponude za preuzimanje, ugovori s depozitarom obavljanje poslova pohrane dionica koje su predmet ponude za preuzimanje.

Dakle, iako je Ponuditeljima 25. ožujka 2010. godine rješenjem Agencije naloženo podnijeti zahtjev za odobrenje objavljivanja ponude, a 12. svibnja 2010. godine bili su pozvani urediti zahtjev i dostaviti traženu dokumentaciju, te im je zaključkom od 7. lipnja 2010. godine produžen rok za dostavu za daljnjih 7 (sedam) dana, Ponuditelji do isteka roka, a niti do dana donošenja ovog rješenja Agenciji nisu dostavili tražene isprave iz članka 22. stavak 3. Zakona.

Slijedom izloženog, Agencija je predmetni zahtjev za produljenje roka za dostavu dokumentacije ocijenila neosnovanim te je, temeljem odredbe članka 77. stavak 1. Zakona o općem upravnom postupku (»Narodne novine« br. 53/91 i 103/96), odlučila kao u točki 2. izreke ovog zaključka.

Sukladno odredbama članka 25. Zakona, kada je zahtjev ponuditelja nepotpun ili nerazumljiv ili uz zahtjev nije dostavljena ponuda za preuzimanje i sve isprave iz članka 22. stavak 3. Zakona, Agencija će od ponuditelja zatražiti da uredi zahtjev i dostavi nedostajuću dokumentaciju, te odrediti rok u kojem je to dužan učiniti. Ako ponuditelj, u ostavljenom roku, ne postupi po traženju Agencije, smatrat će se da zahtjev nije niti podnesen, te će Agencija donijeti zaključak kojim se zahtjev ponuditelja odbacuje.

Kako Ponuditelji u ostavljenom roku, a niti naknadno, nisu dostavili traženu dokumentaciju, nužnu za postupanje po predmetnom zahtjevu, to je temeljem odredbe članka 25. stavak 2. Zakona odlučeno kao u točki 1. izreke ovog zaključka.

Sukladno odredbi članka 8. stavak 3. Zakona o Hrvatskoj agenciji za nadzor financijskih usluga (»Narodne novine« br. 140/05), ovaj zaključak objavit će se u »Narodnim novinama«.

UPUTA O PRAVNOM LIJEKU

Protiv ovog Zaključka ne može se izjaviti žalba, ali se može pobijati u upravnom sporu pokrenutom protiv Rješenja kojim se rješava o ovoj upravnoj stvari, podnošenjem tužbe Upravnom sudu Republike Hrvatske u roku od 30 dana od dana primitka Rješenja.

Klasa: UP/I-451-04/10-10/12

Urbroj: 326-111/10-11

Zagreb, 24. lipnja 2010.

Predsjednik Uprave
Ante Samodol, v. r.

Ostalo, NN 84/2010-2420